༡བྱིས་པ་ནུ་ཞོ་རྟེན་དུས་ཀྱི་སྤྱོད་ལམ།བྱིས་པ་མལ་དུ་ཉལ་བའི་སྐབས་སོགས་གང་དུའང་མིག་ལ་སྐྱོན་མི་འབྱུང་བའི་ཕྱིར་ཉི་མའི་འོད་ཟེར་ཕོག་ཏུ་མི་འཇུག་པ་དང་།རྐང་མཐིལ་དང་མཚོགས་མ་མེ་ཉིས་བསྲེགས་ན་མིག་མི་གསལ་བར་འགྱུར་ཉེན་ཆེ་བས་དེ་གཉིས་མི་བསྲེག་ལ།གྲང་ལྷག་གིས་གདུངས་ན་རྣ་བ་འགག་པའམ་དབང་བོ་མི་གསལ་བར་འགྱུར་བ་དང་ཡང་ན་གྲང་བའི་འཁྲུ་ནད་སོགས་ཀྱང་སྐྱེད་སྲིད་པས་གྲང་དུ་མི་གཞུག་གོ།ཡོན་པོར་བཟུང་བ་དང་བསླང་བ་སྔས་ཞེས་བྱིས་པ་བཙས་ནས་ཟླ་བ་དྲུག་ཙམ་འགྲོ་དུས་རང་ཤུགས་ཀྱིས་ཙོག་པུར་སྡོད་ཐུབ་པས་དུས་དེ་ཡི་སྔོན་དུ་གྱེན་དུ་བསླང་བ་སྔ་དྲགས་ན་མཆིན་པ་འབབ་པར་འགྱུར་བས་ཡོན་པོར་མི་བཟུང་ཞིང་བསླང་བ་སྔས་པའང་མིན།ཐང་ཐབ་ཀྱི་ཉེ་འཁོར་ལྟ་བུ་དང་ཆུ་འགྲམ་ལྟ་བུའི་མེ་ཆུའི་འཇིགས་པ་དང་ཤ་ལ་རྔམ་པའི་བྱ་དང་གཅན་གཟན་སོགས་ཀྱི་འཇིགས་པ་དང་།འགོ་ཞིང་མཆེད་པར་འགྱུར་བའི་རིམས་ནད་ཀྱི་རིགས་མཐའ་དག་དང་།ཡང་ན་ཡང་ན་བྱིས་པ་རང་གི་མ་དང་བྱིས་པ་ལྟ་སྐྱོང་བྱེད་མཁན་བུ་རྫི་རྣམས་ཀྱིས་སྤྱོད་ལམ་མ་གཟབ་པའི་རྐྱེན་གྱིས་བྱིས་པ་པང་ནས་ཐང་ལ་ལྷུང་བའམ་ཁང་ཐོག་སོགས་ནས་ལྷུང་བ།ས་རྡོ་སོགས་ཀྱི་སྟེང་དུ་བརྡབས་པའམ་སྤྲུགས་པ་སོགས་འཇིགས་སྐྲག་བསྐུལ་བའི་གནོད་འཚེའི་རིགས་གང་ཡང་མི་ཡོང་བའི་ཆེད་དུ་རྒྱུན་དུ་མིག་འབྲས་བཞིན་བསྲུང་ཞིང་བསྐྱང་བར་བྱ་བ་དང་།ཚེ་རིང་ཞིང་དབང་པོ་གསལ་ཕྱིར་སྐབས་སྐབས་སུ་སྣུམ་སོགས་ཀྱིས་བསྐུ་མཉེ་བྱ་ཞིང་མེ་དང་ཉི་མའི་འོད་ཀྱིས་རན་པར་བསྲོ་བར་བྱ་དགོས་སོ།།